Han har tidligere scoret mål på samlebånd for AaB, og nu er Nicklas Helenius klar til at tage sin tredje tørn for den nordjyske klub. AaB har tirsdag aften offentliggjort, at klubben har købt 31-årige Nicklas Helenius fri af sin kontrakt i Silkeborg IF. Dermed vender angriberen fra Svenstrup tilbage til AaB, hvor han også spillede på førsteholdet fra 2010 til 2013 og igen mellem 2014 og 2016. - Nicklas’ tal taler for sig selv, men udover en tilbagevenden af en notorisk målscorer og en AaB-dreng, der kender vores kultur, så får vi en voksen mand hjem til vores trup, en spiller der i denne sæson og indtil i dag har været anfører i Silkeborg IF, siger AaB’s administrerende direktør og fungerende sportschef Thomas Bælum og fortsætter: - Således er vores forventning, at Nicklas fra dag et indtræder som en lederskikkelse både på og uden for banen, og at han med sine mål og sin rolle som opspilsstation og assistmager kan blive en udslagsgivende figur både for sig selv og for sine medspillere. Retur efter skuffelse Efter stor succes i sin første tid i AaB-trøjen blev Helenius i 2013 solgt til den engelske Premier League-klub Aston Villa. Opholdet i klubben fra Birmingham blev dog langt fra nogen dans på roser for den høje nordjyde, som vendte tilbage til AaB på et lejeophold i 2014/15-sæsonen. Nicklas Helenius scorede otte mål i 32 kampe for AaB under sit lejeophold, og det fik aalborgenserne til at købe ham. Herefter udeblev scoringerne dog, og Helenius blev derfor lånt ud til først tyske Paderborn og siden Silkeborg IF. Se interview med Nicklas Helenius: Topscorer i Superligaen Nordjyden har siden spillet for OB og AGF i Superligaen, før han i sommeren 2021 skiftede til Silkeborg, som er trænet af den tidligere AaB-træner Kent Nielsen. Genforeningen med Kent Nielsen fik Helenius til at finde målformen, og han blev i sidste sæson topscorer i Superligaen med 17 fuldtræffere. I denne sæson er Helenius indtil videre noteret for fem mål i 17 Superliga-kampe. - Jeg vil gerne takke både Silkeborg og Kent for to fantastiske år sammen, siger Nicklas Helenius og uddyber: - Det er dog ingen hemmelighed, at mit hjerte primært er i AaB, og at jeg et eller andet sted altid har drømt om at vende tilbage på et tidspunkt, hvilket blev understreget, da jeg sidste år scorede hattrick for Silkeborg på Aalborg Portland Park, og hvor AaB-fansene klappede mig ud af banen. Det var en fantastisk følelse og bekræftede mig i, at jeg gerne ville slutte ordentligt af i AaB, hvis muligheden opstod, og det er jeg glad for, at jeg har fået muligheden for nu. Nicklas Helenius indleder sin tilbagevenden til AaB i nummer 17 og tiltræder på en tre-årig kontrakt gældende til 31. december 2025. Se interview med Thomas Bælum:

Referat:
AaB forstærker angrebet i jagten på overlevelse i Superligaen.